སྡེ་འདིའི་ཐོག་མའི་མཆེད་ཁུངས་ནི་ལོ་རྒྱུས་ཀྱི་དེབ་ཐེར་དང་སྡེ་འདིའི་མེས་པོ་གོང་མ་དག་གི་ངག་རྒྱུན་རྣམས་གཞི་གཅིག་ཏུ་བསྒྲིལ་ནས་བཤད་ན་འདི་ལྟ་སྟེ།མདོ་སྨད་ཙོང་ཁའི་ཡུལ་གྱི་གདོད་མའི་གཞི་འཛིན་གྱི་མི་རིགས་ནི་བོད་རིགས་ཡིན་པ་ལོ་རྒྱུས་ཀྱི་དེབ་ཐེར་དག་ལས་བཤད་པ་བཞིན།འཕྲང་དམར་ལུང་ཁོག་འདི་ཕྱོགས་སུ་ཡང་སྔོན་མ་ནས་བོད་རིགས་གཞི་སྡོད་བྱས་ཡོད་པ་སྨོས་མེད་རེད།བྲག་སྒོམ་པའི་མདོ་སྨད་དེབ་ཐེར་རྒྱ་མཚོལས།མདོ་སྨད་ལྷོ་བྱང་གི་མི་རྒྱུད་ཕལ་ཆེར་བོད་ཆོས་རྒྱལ་གྱིས་རྒྱ་བོད་སོ་མཚམས་སུ་བཞག་པ་ལས་མཆེད་པ་ཤ་སྟག་ཡིན་པས་སྐད་རིགས་ལའང་བརྡ་རྙིང་མ་འགྱུར་བ་མང་ཞེས་དང་།མཁས་དབང་དགེ་ཆོས་ཀྱི་དེབ་དཀརལས།ཨ་མདོའི་རིགས་དེ་ཕལ་ཆེར་ནི་སྔོན་གྱི་དམག་མི་ཕྱོགས་དེར་སླེབས་པ་དག་ལས་མཆེད་པར་མངོན་ཞིང་།གནའ་དུས་ཀྱི་དབུས་གཙང་གི་རུས་རྙིང་སྐྱི་དང་ཉང་དང་ཁྱུང་པོ་ལ་སོགས་པའི་མིང་ཅན་གྱི་མི་སྡེ་ཡང་མང་།ཅོ་ནེ་པ་རྣམས་སྲོང་བཙན་གྱི་དམག་ཡིན་སོགས་ངག་སྒྲོས་ཀྱང་སྣང་ཞེས་སོགས་ལོ་རྒྱུས་ཀྱི་དེབ་ཐེར་དག་ལས་མདོ་སྨད་ཕྱོགས་ཀྱི་བོད་རྒྱའི་མཐའ་མཚམས་ཀྱི་བོད་མི་མང་པོ་ཞིག་དབུས་གཙང་ནས་བོད་ཀྱི་མཐའ་མཚམས་སྲུང་བའི་དམག་མི་ལས་མཆེད་པའི་ལོ་རྒྱུས་ཡོངས་སུ་གྲགས་པ་དང་།ལྷག་པར་མདོ་སྨད་ཁྲི་ཀའི་ཡུལ་འདིར་སྤྱི་ལོ་དུས་རབས་དགུ་བའི་ནང་བོད་བཙན་པོའི་རྒྱལ་རབས་ཞེ་གཅིག་པ་ཁྲི་གཙུག་ལྡེ་བཙན་ནམ་ཡོངས་གྲགས་ལ་ཁྲི་རལ་བ་ཅན་ཞེས་འབོད་པ་ཁོང་དངོས་སུ་ཕེབས་ཤིང་།ཁྲི་ཀའི་ཡུལ་འདིར་ཁོང་གི་རལ་བ་ནང་བཞུགས་ཀྱི་མི་ཉག་མཆོད་རྟེན་བཞེངས་ཏེ་མཐའ་སྲུང་གི་དམག་དཔུང་གཞིས་ཆགས་པ་དང་།དེང་གི་ཁྲི་ཀའི་ཡུལ་གྱི་བོད་སྡེ་མང་པོ་ཞིག་དུས་སྐབས་དེ་ཙམ་ལ་དབུས་གཙང་ཕྱོགས་ནས་ཡོང་བའི་དམག་རྒྱུད་ཡིན་པར་བཤད་པ་བཞིན།སྡེ་འདིའི་རུས་རྒྱུད་ཀྱི་ཚོ་ཁག་སྔ་ཤོས་ཀྱི་གྲས་སྒྲོམ་ཚོ་བ་ཡང་དེ་དུས་ཤིག་ལ་བོད་ཀྱི་རུས་ཆེན་བཞིའི་ནང་གསེས་སྨུག་པོ་ལྡོང་ལ་རུས་ཆེན་བཅོ་བརྒྱད་དུ་ཕྱེ་བའི་ནང་ཚན་འབྲོམ་གྱི་རུས་རྒྱུད་ཡིན་པའི་དབུས་གཙང་ཕྱོགས་ཀྱི་དམག་དཔོན་ཞིག་ཡུལ་འདིར་ཡོང་ནས་རིམ་གྱིས་གཞིས་ཆགས།ལོ་ངོ་བརྒྱ་ཕྲག་མང་པོའི་ལོ་རྒྱུས་ཀྱི་འཕེལ་འགྱུར་རིང་མོའི་ཁྲོད་ཕྱིས་སུ་སྡེ་གཞན་ནས་ཀྱང་ཚོ་ཁག་འགའ་ཤས་འདུས་པ་སོགས་ཀྱི་དབང་གིས་ད་ལྟའི་ཚོ་ཁག་བཅུ་གཉིས་ཅན་གྱི་སྡེ་འདི་གྲུབ་པ་ཡིན།དམག་དཔོན་དེའི་རུས་མིང་འབྲོམཞེས་པ་དེ་རིམ་བཞིན་སྡེ་བའི་མིང་སྒྲོམདང་རྒྱོམ་ཞེས་པའི་མིང་དུ་འགྱུར་ནས་ད་ལྟ་ཡིག་ཐོག་ཏུ་སྒྲོམ་ཞེས་འབོད།སྡེ་འདི་འབྲོམ་གྱི་དམག་རྒྱུད་ནས་མཆེད་ཚུལ་ཡུལ་འདིའི་ས་མིང་དང་ཚོ་ཁག་གི་མིང་སོགས་ཀྱིས་ཀྱང་བདེན་དཔང་བྱེད་ཐུབ་པ་སོགས་འདིར་གླེང་བར་མི་བྱའོ།།